同祝子權遊虎邱
作者：仲并
朝代：宋

paragraphs: 出門迎朝暾，入門餞夕陽。
豈願從吾駟，聲名跨楚梁。
明日聊與君，褰裳陟危岡。
方舟轉河曲，薰風度微凉。
細看槐柳暗，稍覺薝萄香。
天高散霞綺，雲浄呈天光。
梵宮占地勝，古木參天長。
禽鳥亦自得，嗚呼聲激昂。
緩步信携筇，清流足飛觴。
乃知聲利役，脫去非無方。
所憐雄麗地，千年隴樹荒。
石頑尚莓苔，劍逝寧光芒。
自今一瞬息，江山幾興亡。
我衰漸落寞，樂極淚淋浪。
寄謝同心人，無驚鬢毛黄。